
ATZINUMS
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:
1.	norāda, ka līdz ar to palielinājās Eiropas Prokuratūras (EPPO) lietu skaits, kas 2024. gadā sasniedza 2666 aktīvas izmeklēšanas procesus, no kuriem gandrīz 30 % bija pārrobežu dimensija, un ievērojami palielinājās apsūdzību skaits (47 %) un aktīvu iesaldēšana, ko panākuši Eiropas deleģētie prokurori;
2.	norāda, ka 2024. gadā EPPO apstrādāja 6547 ziņojumus par noziegumiem, proti, par 56 % vairāk nekā 2023. gadā, kas galvenokārt izskaidrojams ar privāto pušu (par 85 %) un valstu iestāžu (par 12 %) ziņojumu ievērojamu pieaugumu, un tas liecina par to, ka iesaistītajās valstīs tiek labāk atklāta krāpšana, kas skar Savienības finanšu intereses, un ka sabiedrība ir vairāk informēta par EPPO lomu; 
3.	norāda, ka pieaug to lietu skaits, kas saistītas ar pārrobežu krāpšanu PVN jomā un kas EPPO lietās veido vairāk nekā pusi no aplēstā kaitējuma; turklāt norāda, ka ir ievērojami (par 25 %) palielinājies to izmeklēšanu skaits, kas saistītas ar NextGenerationEU finansējuma īstenošanu; 
4. 	uzsver, ka lielāko daļu izmeklēšanu par krāpšanu un citiem noziegumiem pret ES budžetu joprojām kavē atšķirīgie valstu tiesību akti un dalībvalstu nevienmērīgie izpildes centieni;
5.	uzsver, ka EPPO darba slodze sākotnējā budžeta shēmā tika novērtēta daudz par zemu, kā rezultātā šīs iestādes finansējums un cilvēkresursi bija strukturāli nepietiekami; uzsver, ka izmeklēšanu pieaugošo apjomu nevar pārvaldīt bez pienācīga personāla un pienācīgiem resursiem, lai nodrošinātu, ka finansējums tiek papildināts ar stingrākiem pārskatatbildības mehānismiem un periodiskiem snieguma pārskatiem nolūkā garantēt ES nodokļu maksātāju naudas efektīvu izmantošanu; aicina Komisiju sadarboties ar EPPO un sniegt atjauninātu novērtējumu par EPPO vajadzībām saistībā ar nākamo daudzgadu finanšu shēmu, kurā būtu jāņem vērā arī EPPO teritoriālās kompetences paplašināšana attiecībā uz Zviedriju un Poliju; atgādina, ka EPPO ir viena no nedaudzajām ES struktūrām, kas nodrošina resursus ES budžetam saistībā ar ES finanšu interešu aizsardzību;
6.	uzsver, ka Eiropola, Eurojust, OLAF un EPPO tiesiskā regulējuma pārskatīšanā būtu jāsniedz iespējas maksimāli palielināt efektivitāti kopīgu mērķu sasniegšanā, jo īpaši cīņā pret krāpšanu, finanšu noziegumiem, korupciju un citu noziedzīgu kaitējumu ES finanšu interesēm, vienlaikus izvairoties no centienu dublēšanās; uzsver, ka ciešāka operatīvā sadarbība un kopīgas analītiskās spējas ar citām ES aģentūrām, piemēram, Eiropolu, Eurojust un OLAF, varētu radīt būtiskus apjomradītus ietaupījumus un uzlabot vispārējo efektivitāti; aicina EPPO izveidot stabilu sadarbību ar citām aģentūrām, kuras īsteno kopīgus mērķus un piedāvā augstu papildināmības potenciālu; šajā sakarībā jo īpaši norāda uz jaunizveidoto Iestādi nelikumīgi iegūtu līdzekļu legalizēšanas novēršanai (AMLA) un topošo Eiropas Muitas dienestu; uzsver, ka krāpšanas un finanšu noziegumu efektīva atklāšana ir atkarīga no patiesas uz datiem balstītas sadarbības un informācijas apmaiņas starp visiem dalībniekiem ES krāpšanas apkarošanas sistēmā; uzsver, ka šajā sadarbībā ir pilnībā jāievēro datu aizsardzības noteikumi un procesuālās garantijas;
7.	atgādina par Komisijas apņemšanos paātrināt EPPO pilnvaru pārskatīšanu un sagaida, ka ar to tiks paplašināta EPPO kompetence; uzsver savus atkārtotos aicinājumus paplašināt EPPO jurisdikciju, attiecinot to arī uz citām smago noziegumu jomām, tostarp ES sankciju pārkāpumiem; tomēr uzsver, ka pirms šādas paplašināšanas ir jāveic pilnīgs ietekmes novērtējums un jāparedz pietiekami budžeta resursi un cilvēkresursi, lai nodrošinātu darbības efektivitāti;
8.	atzīst, ka EPPO ar pienācīgiem resursiem ir jāizstrādā autonomas digitālās sistēmas, lai risinātu arvien sarežģītākus pārrobežu finanšu noziegumus ar augstu tehnoloģiskās attīstības līmeni, kas ietver jaunās digitālās tehnoloģijas; pauž bažas par kavēšanos lietu pārvaldības sistēmas izstrādē; norāda uz ievērojamo datu apjomu, ko EPPO vāc izmeklēšanas laikā, jo īpaši sarežģītās finanšu, organizētās noziedzības un nelikumīgi iegūtu līdzekļu legalizācijas lietās, un kas joprojām netiek pietiekami izmantots iekšējās analītiskās spējas trūkuma dēļ; atzinīgi vērtē EPPO kiberdrošības stratēģijas un kiberdrošības satvara pieņemšanu un aicina tos ātri un visaptveroši īstenot; mudina EPPO savā digitālās pārkārtošanās procesā par prioritāti noteikt sadarbspēju un datu drošību, nodrošinot savietojamību ar Eiropola un Eurojust sistēmām un vienlaikus aizsargājot pamattiesības;
9.	mudina dalībvalstis, kuras vēl nav pievienojušās EPPO, to nekavējoties izdarīt, lai nodrošinātu patiesu Eiropas mēroga krimināltiesību sistēmu, kas spēj aizsargāt Savienības finanšu intereses un efektīvi reaģēt uz pārrobežu organizēto noziedzību un korupciju; uzsver, ka sadrumstalotība, ko rada nepiedalīšanās, apdraud ES tiesu sistēma saskaņotību un efektivitāti un ka visu dalībvalstu pilnīga līdzdalība ievērojami stiprinātu Savienības spēju atklāt un izmeklēt smagus nodarījumus, kas skar ES budžetu, un saukt pie atbildības par tiem; atgādina, ka līdzdalība Eiropas Prokuratūrā (EPPO) ir Savienības kopējās tiesu un krāpšanas apkarošanas sistēmas stūrakmens, kas nodrošina ES finanšu interešu efektīvu aizsardzību un tās iestāžu integritāti; prasa, lai visas nākamās dalībvalstis piedalītos EPPO, kas būtu daļa no pievienošanās procesa, lai nodrošinātu vienādu pārskatatbildības, tiesu iestāžu sadarbības un izpildes līmeni visā Savienībā;
10.	uzsver, ka ir vajadzīgs pastāvīgs un strukturēts dialogs ar dalībvalstīm, kas jau piedalās Eiropas Prokuratūrā (EPPO), lai risinātu praktiskās problēmas, ar kurām tās saskaras, apkarojot tiesiskuma pārkāpumus un korupciju; aicina Eiropas Komisiju atbalstīt šīs dalībvalstis gada ziņojumos par tiesiskumu ietverto ieteikumu konkrētā īstenošanā un nodrošināt, ka EPPO satvarā gūtā pieredze veicina spēcīgāku un saskaņotāku Savienības mēroga pieeju tiesu iestāžu integritātei un pārskatatbildībai.

